PROGRAM NO: 371 PAEDAHIPUN ASEM JAWI / MALANGI GODHA Sedhèrèk kula, kados pundi pawartos saha kawontenan panjenengan ing dinten menika? Mugi-mugi panjenengan saé-saé kémawon saha wonten ing kabegjan. Kula, Lilis, manggihi panjenengan malih wonten ing adicara Cahyaning Agesang. Dinten menika kula ugi taksih dipun kancani déning ibu Arin, ugi ingkang badhé dumugi wonten ing pérangan kaping kalih adicara menika, ingkang badhé ngaturaken siraman rohani kanggé panjenengan ing pundi kémawon kawontenan panjenengan. Kanggé pérangan kaping sepindhah, kula badhé mbagé kaweruh dhateng panjenengan ngéngingi paédahipun asem jawi. Inggih sedhèrèk kula, mangga kita wiwiti kémawon bagéyan ingkang kaping sepindhah adicara menika, sugeng mirengaken. Paédahipun Asem Jawi Sedhèrèk kula, taneman asem, sejatosipun sanès taneman asli Indonesia. Taneman asem wiwitanipun dipun panggihaken ing Benua Afrika. Nanging sinaosa makaten, asem saged tuwuh kanthi subur wonten ing tanah jawi, ugi ing papan sanès ing negari indonesia. Taneman asem wonten kalih werni, inggih menika asem jawi, ingkang asring kita panggihaken wonten ing indonesia utawi wonten ing tanah jawi, saha asem manis ingkang tuwuh subur wonten ing negari Thailand. Padatanipun taneman asem ing Indonesia, kathah dipun tanem ing pinggiring margi, kanggé ayom-ayoman. Asem asring dipun ginakaken kanggé bumbu. Mangsakan indonesia ingkang bumbunipun ngginakaken asem, inggih menika jangan asem, gado-gado, pecel, rujak, saha mangsakan sanèsipun ingkang raosipun kecut. Kejawi menika, asem ugi saged dipun damel sirop, manisan, saha dipun damel ombèn- ombèn gendhis asem, kanthi cara dipun jus saha dipun campur kaliyan gendhis aren. Menawi dipun campur kaliyan kunir saged dipun damel jampi, inggih menika jampi kunir asem. Lajeng, menapa panci leres menawi asem menika maédahi kanggé keséhataning badan kita? Tamtunipun kanggé badan kita wonten paédahipun, amargi asem jawi ngandhut anti oksidan ingkang kathah. Anti oksidan ing badan kita saged kanggé nanggulangi radhikal bébas ingkang mlebet ing badan kita, ingkang saged ngrisak sèl-sèl badan kita. Kejawi menika, asem jawi ugi ngandhut jat-jat gisi ingkang dipun betahaken déning badan kita, kadosta, karbohidrat, protein, lemak, mineral, saha vitamin. Pramila saking menika, mèh sedaya péranganing taneman asem jawi saged maédahi kanggé badan kita.
Ron asem jawi ingkang dipun godhok, saged kanggé mandhapaken kolèsterol, mandhapaken bentèring badan, kanggé ngirangi raos sakit, ugi minangka antisèptik/anti baktèri, saged nglancaraken bebucal. Déné kulitipun saged kanggé anti mèncrèt, ugi kanggé nambani sakit asma. Nedha asem jawi saben dinten, saé menika dipun damel ombèn-ombèn utawi dipun tedha mekaten kémawon, saged nglancaraken bebucal. Kanthi makaten saged kanggé ngirangi kolèsterol ing badan, saha kanggé ngirangi boboting badan utawi ndadosaken badan langkung kera. Asem jawi ugi saé dipun campur kaliyan kunir, utawi ingkang asring kita sebat jampi kunir asem. Menika langkung saé, amargi saged mindhakaken kasiyatipun anti oksidan ing badan. Dados, menawi panjenengan taksih gadhah pasitèn ingkang radi wiyar, pramila prayogi menawi panjenengan saged nanem asem menika. Inggih awit ageng sanget mupangatipun kanggé keséhataning badan kita. Saha sinten mangertos, bilih kanthi pangertosan panjenengan babagan mupangatipun asem menika, saged dados berkah kanggé tiyang sanès. Kados makaten sedhèrèk kula, sekedhik katerangan ngéngingi paédahipun asem saha ron asem tumrap keséhataning badan kita, mugi-mugi maédahi kanggé panjenengan. Nuwun. Sedhèrèk kula, kados mekaten kalawau kaweruh cekak ngéngingi paédahipun asem jawi. Mugi-mugi maédahi kanggé panjenengan sakulawarga. Tetepa sesarengan kaliyan Cahyaning Agesang nggih, karana sekedhap malih kanca kula, ibu Arin, badhé dumugi saha badhé ngaturaken siraman rohani kanggé panjenengan. Nanging sadèrèngipun menika, kula badhé nyegahaken satunggal lagu pepujèn kanggé panjenengan. Sugeng mirengaken Malangi Godha Sedhèrèk kula, setunggaling wanita ingkang naminipun Rani, ndhungkluk sedih nalika hakim ndhawahaken paukuman pejah dhateng piyambakipun karana prekawis narkoba. Rani panci sampun sumerep ngéngingi menapa ingkang badhé dumados, menawi piyambakipun sesambetan kaliyan narkoba. Nanging Rani mboten kuwawa nempuh godha ingkang dipun tawakaken dhateng piyambakipun. Rani kesengsem kaliyan pangiming-iming arta ingkang sanget kathah, saha pangiming- iming menika sampun ngawonaken kaleresan ingkang wonten ing dhirinipun. Rani nglampahaken menapa ingkang nerak angger-angger, karana mboten saged malangi saha nglawan godha. Sedhèrèk kula, Rani sanès satunggal-satunggaling tiyang èstri ingkang kawon déning rerimuk utawi godha ingkang njeguraken dhateng paukuman pejah. Wonten kathah wanita ingkang mboten nggadhah daya kanggé nglawan godha saha pambujukipun iblis. Wonten kathah wanita ingkang
mboten saged nampik rerimuk saha pambujukipun iblis kanggé nglamapahaken kalepatan saha dosa. Wonten kathah wanita ingkang mboten saged malangi dhirinipun supados mboten lumebet dhateng rerimuk saha panggodhanipun iblis. Lajeng kados pundi kita saged ngayomi dhiri kita saking godhanipun iblis? Kados pundi kita saged malangi dhiri kita saking jiretipun iblis lumantar godhanipun? Sadèrèngipun kita ngrembag kados pundi kita saged malangi dosa, mangga kita sami mirengaken cariyos ngéngingi Gusti Yésus ingkang malangi Dhirinipun saking jiretipun iblis, saha Panjenenganipun mimpang saking godhanipun iblis. Mekaten cariyosipun: Sawisé mengkono, Gusti Yésus banjur katuntun déning Sang Roh Suci menyang ara-ara samun, supaya digodha déning Iblis. Ana ing kono Gusti Yésus siyam patang puluh dina patang puluh bengi. Banjur kraos luwé. Iblis nuli teka sowan ing ngarsané Gusti Yésus lan matur mengkéné: "Sarèhné Panjenengan menika Putranipun Allah, mangga séla-séla menika Panjenengan sabdakaken dados roti." Gusti Yésus paring wangsulan: "Wis katulis ing Kitab Suci: Manungsa kuwi uripé ora mung saka roti waé, nanging saka sakèhing sabda sing didhawuhaké déning Gusti Allah." Iblis banjur nggawa Gusti Yésus menyang kutha Yérusalèm lan mapanaké Panjenengané ana ing wuwunging Pedalemané Allah. Iblis nuli matur: "Sarèhné Panjenengan menika Putranipun Allah, sumangga kula aturi anjlog; sebab wonten ing Kitab Suci wonten seratan mekaten: 'Pangéran bakal ndhawuhi para malaékaté njaga marang kowé, lan kowé bakal dithadhahi ing tangané supaya aja nganti kena ing watu.' " Pangandikané Gusti Yésus: "Nanging ing Kitab Suci iya ana tulisan mengkéné: 'Kowé aja nyoba marang Pangéran Allahmu.' " Gusti Yésus banjur digawa déning Iblis, menyang gunung sing dhuwur banget. Ana ing kono Gusti Yésus diaturi mirsani sakèhé kraton ing donya sakamulyané kabèh. Iblis banjur matur marang Gusti Yésus: "Sedaya menika kula caosaken dhateng Panjenengan, angger Panjenengan sujud nyembah dhateng kula." Gusti Yésus ngandika: "Wis lungaa, Sétan! Awit ing Kitab Suci wis tinulis mengkéné: 'Pangéran Allahmu sing wajib koksembah lan mung Panjenengané sing wajib kokbektèni!' " Wusana Iblis banjur lunga saka ngarsané Gusti Yésus; malaékat-malaékat tumuli padha sowan ngladosi Panjenengané. (Matius 4:1-11). Sedhèrèk kula, sasampunipun siyam sedangunipun sekawandasa dinten, Gusti Yésus dipun rimuk supados ngèstokaken panyuwunipun iblis. Iblis kepingin supados Gusti Yésus taat dhateng piyambakipun. Iblis kepingin ngawonaken Gusti Yésus. Kaping sepindhah, iblis nyuwun dhumateng Gusti Yésus supados ngribah séla dados roti, Gusti Yésus mboten ngèstokaken. Gusti Yésus nampik panyuwunipun iblis. Panyuwunipun iblis ingkang kaping kalih inggih menika, nyuwun supados Gusti
Yésus ndhawahaken Sariranipun saking wuwunganipun Pedaleman Suci, Gusti Yésus nampik panyuwunipun iblis menika. Panyuwunipun iblis ingkang kaping tiga inggih menika, bilih iblis badhé maringaken sedaya kraton ing ndonya menika menawi Gusti Yésus karsa nyembah piyambakipun. Lajeng Gusti Yésus ngandika: "Wis lungaa, Sétan! Awit ing Kitab Suci wis tinulis mengkéné: 'Pangéran Allahmu sing wajib koksembah lan mung Panjenengané sing wajib kokbektèni!' " Lajeng iblis késah nilaraken Gusti Yésus, saha para malaékat ngladosi Gusti Yésus. Sedhèrèk kula, iblis ugi nglampahaken bab ingkang sami ta dhateng manungsa. Iblis ugi ngrimuk saha mbujuk manungsa, supados purun taat saha nurut dhateng sedaya kekajengipun. Iblis menika wasis anggènipun ngiming-iming manungsa kaliyan bab-bab ingkang sanget nengsemaken. Kathah wanita ingkang wiwitanipun minangka wanita ingkang saé-saé, mbangun-miturut dhateng tiyang sepuh, pinter sesrawungan, malahan taat ngibadah, nanging selajengipun saged kajegur wonten ing dosa ingkang mbeta piyambakipun dhateng kasangsaran. Rani ingkang dipun ukum pejah karana narkoba menika, wiwitanipun ugi kenya ingkang lugu saha saé, nanging piyambakipun mboten saged nampik pambujuk sedhèrèk misanipun ingkang nyukani pendamelan mbebayani, ingkang nggèrèd dhateng paukuman pejah. Mbok menawi Rani kasengsem déning arta ingkang kathah, karana ing nalika menika kawontenan ékonomi kulawarganipun sanget mrihatosaken. Mbok menawi karana kawontenan ékonomi menika, Rani lajeng kanthi gampil nrimah pambujuk sedhèrèk misanipun kanggé nglampahaken pendamelan ingkang nglawan ukum. Mbok menawi wonten ing dhirinipun Rani ugi wonten keleresan, nanging kaleresan menika dipun kawonaken déning pangiming-imingipun iblis ingkang nengsemaken menika, temah piyambakipun mboten saged nyegah godha menika. Sedhèrèk kula, ing nalika Gusti Yésus wonten ing kawontenan ngelih, iblis nyuwun supados Panjenenganipun ngribah séla dados roti, karana iblis sumerep Gusti Yésus sagah nindakaken. Sanadyana Gusti Yésus inggih manungsa, nanging Panjenenganipun menika minangka Putra Allah ingkang sagah nindakaken menapa kémawon. Nanging Gusti Yésus mboten karsa nindakaken printahipun iblis. Gusti Yésus mboten karsa tundhuk dhateng iblis. Gusti Yésus namung tundhuk dhumateng printahipun Sang Rama. Kala-kala kawontenan kita meksa kita supados tundhuk dhateng iblis. Mbok menawi kawontenen ékonomi kita saweg mrihatosaken saha kita mbetahaken arta, pramila badhé gampil kita taat dhateng printahipun iblis, angger kita mikantukaken arta. Mbok menawi karana keséhatan kita saweg mboten saé lajeng kita taat dhateng iblis, kanggé mikantukaken pangobatan ingkang lepat angger kita saged saras. Sedhèrèk kula, mangga kita mirengaken Dhawuh Pangandikanipun Gusti ingkang sanget wigatos kanggé kita gegilut, supados kita saged nyegah dhiri kita saking pambujuk saha godhanipun iblis. Dhawuh Pangandikanipun Gusti ngandika: Mulané padha wedi-asiha karo Gusti Allah; Iblis lawanen, karebèn padha mlayu ninggal kowé.
Padha nyedhaka marang Gusti Allah; Panjenengané bakal nyelaki kowé. Tanganmu wisuhana, hé wong dosa! Lan resikana atimu, hé wong lamis! Padha nlangsaa, padha nangisa lan sesambata! Guyumu salinana tangis lan kabungahanmu salinana kasusahan! Padha ngasorna badanmu ana ing ngarsané Gusti Allah, Panjenengané nuli bakal ngluhuraké kowé. (Yakobus 4:7-10). Sedhèrèk kula, tundhuk saha nyaked sarta ngasoraken dhiri dhumateng Gusti menika minangka senjata/gaman utami kita, ingkang saged nyegah dhiri kita nrimah pambujukipun iblis. Dados, mangga kita sami tundhuk dhumateng Gusti saha nyepengi kaleresan Dhawuh Pangandikanipun, karana namung kanthi bab menika kita saged nyegah dhiri kita kabeta déning pambujuk saha godhanipin iblis. Menawi kita mboten nggadhahi kaleresan, kita badhé kasengsem déning pambujukipun iblis, ing pungkasanipun kita kanthi gampil tundhuk dhateng printahipun iblis. Nanging menawi kita nggadhahi kaleresan saha nglampahaken kaleresan menika wonten ing gesang kita, pramila kita badhé kuwawa malangi dhiri kita supados mboten dhawah wonten ing pambujuk saha godhanipun iblis. Gusti Yésus sampun paring tuladha. Gusti Yésus saèstu nyepengi kaleresan saha Panjenenganipun namung tundhuk dhumateng Ramanipun ingkang dados tuking kaleresan. Gusti mberkahi kita, amin.